CELEX: 32018L1713
Language: el
Date: 2018-11-06 00:00:00
Title: Οδηγία (ΕΕ) 2018/1713 του Συμβουλίου, της 6ης Νοεμβρίου 2018, για την τροποποίηση της οδηγίας 2006/112/ΕΚ, όσον αφορά τους συντελεστές του φόρου προστιθέμενης αξίας που εφαρμόζονται σε βιβλία, εφημερίδες και περιοδικά

14.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 286/20
               
            
         ΟΔΗΓΊΑ (ΕΕ) 2018/1713 ΤΟΥ ΣΥΜΒΟΥΛΊΟΥ
         της 6ης Νοεμβρίου 2018
         για την τροποποίηση της οδηγίας 2006/112/ΕΚ, όσον αφορά τους συντελεστές του φόρου προστιθέμενης αξίας που εφαρμόζονται σε βιβλία, εφημερίδες και περιοδικά
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 113,
         Έχοντας υπόψη την πρόταση της Ευρωπαϊκής Επιτροπής,
         Μετά τη διαβίβαση του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Στην οδηγία 2006/112/ΕΚ του Συμβουλίου (3) προβλέπεται ότι τα κράτη μέλη μπορούν να εφαρμόζουν μειωμένους συντελεστές φόρου προστιθέμενης αξίας (ΦΠΑ) σε δημοσιεύσεις οιουδήποτε υλικού υποθέματος. Ωστόσο, δεν είναι δυνατή η εφαρμογή μειωμένου συντελεστή ΦΠΑ σε ηλεκτρονικά παρεχόμενες δημοσιεύσεις, οι οποίες πρέπει να φορολογούνται με τον κανονικό συντελεστή ΦΠΑ.
                  
               
                     (2)
                  
                  
                     Σύμφωνα με την ανακοίνωση της Επιτροπής της 6ης Μαΐου 2015 για τη στρατηγική για την ψηφιακή ενιαία αγορά της Ευρώπης και για λόγους προσαρμογής στην τεχνολογική πρόοδο σε μια ψηφιακή οικονομία, τα κράτη μέλη θα πρέπει να μπορούν να ευθυγραμμίζουν τους συντελεστές ΦΠΑ για ηλεκτρονικά παρεχόμενες δημοσιεύσεις με τους χαμηλότερους συντελεστές ΦΠΑ που ισχύουν για δημοσιεύσεις που παρέχονται επί οιουδήποτε υλικού υποθέματος.
                  
               
                     (3)
                  
                  
                     Στην ανακοίνωσή της της 7ης Απριλίου 2016 σχετικά με ένα σχέδιο δράσης για τον ΦΠΑ, η Επιτροπή επισήμανε ότι οι ηλεκτρονικά παρεχόμενες δημοσιεύσεις θα πρέπει να μπορούν να επωφελούνται από την ίδια προνομιακή μεταχείριση από άποψη συντελεστών ΦΠΑ όπως και οι δημοσιεύσεις που παρέχονται επί οιουδήποτε υλικού υποθέματος. Στην πρόσφατη απόφαση του στην υπόθεση C-390/15 (4), το Δικαστήριο έκρινε ότι η παροχή ψηφιακών δημοσιεύσεων, σε οποιοδήποτε υλικό υπόθεμα αφενός και η παροχή ψηφιακών δημοσιεύσεων ηλεκτρονικά αφετέρου, είναι παρεμφερείς. Ως εκ τούτου, είναι σκόπιμο να έχουν όλα τα κράτη μέλη τη δυνατότητα να εφαρμόζουν μειωμένο συντελεστή ΦΠΑ για την παροχή βιβλίων, εφημερίδων και περιοδικών, ανεξάρτητα από το αν παρέχονται σε υλικό υπόθεμα ή ηλεκτρονικά. Για τους ίδιους λόγους, είναι σκόπιμο να επιτραπεί στα κράτη μέλη που, σύμφωνα με το ενωσιακό δίκαιο, εφαρμόζουν επί του παρόντος συντελεστές ΦΠΑ χαμηλότερους από το κατώτατο όριο που καθορίζεται στο άρθρο 99 της οδηγίας 2006/112/ΕΚ ή που παρέχουν απαλλαγές με δικαίωμα έκπτωσης του ΦΠΑ που καταβάλλεται σε προηγούμενο στάδιο, σε συγκεκριμένα βιβλία, εφημερίδες ή περιοδικά που παρέχονται σε υλικό υπόθεμα, να εφαρμόζουν την ίδια φορολογική μεταχείριση και στα συγκεκριμένα βιβλία, εφημερίδες και περιοδικά που διανέμονται ηλεκτρονικά.
                  
               
                     (4)
                  
                  
                     Από την 1η Ιανουαρίου 2015, ο ΦΠΑ για όλες τις ηλεκτρονικά παρεχόμενες υπηρεσίες επιβάλλεται στο κράτος μέλος όπου είναι εγκατεστημένος ο πελάτης. Δεδομένου ότι ισχύει η αρχή σύμφωνα με την οποία ο ΦΠΑ επιβάλλεται στον τόπο προορισμού, δεν είναι πλέον αναγκαίο να εφαρμόζεται ο κανονικός συντελεστής σε ηλεκτρονικά παρεχόμενες δημοσιεύσεις, ούτως ώστε να εξασφαλίζεται η εγκαθίδρυση και η λειτουργία της εσωτερικής αγοράς και να αποφεύγονται οι στρεβλώσεις του ανταγωνισμού.
                  
               
                     (5)
                  
                  
                     Προκειμένου να αποφευχθεί η εκτεταμένη χρήση μειωμένων συντελεστών ΦΠΑ σε οπτικοακουστικό περιεχόμενο, τα κράτη μέλη θα πρέπει να έχουν τη δυνατότητα να εφαρμόζουν μειωμένο συντελεστή σε βιβλία, εφημερίδες και περιοδικά, μόνον εφόσον οι εν λόγω δημοσιεύσεις, ανεξαρτήτως εάν παρέχονται τόσο σε υλικό ή ηλεκτρονικά, δεν αποτελούνται εξολοκλήρου ή κατά κύριο λόγο από μουσικό περιεχόμενο ή περιεχόμενο βίντεο.
                  
               
                     (6)
                  
                  
                     Τα κράτη μέλη θα πρέπει να διατηρήσουν τη διακριτική τους ευχέρεια να καθορίζουν συντελεστές ΦΠΑ για τις δημοσιεύσεις και να περιορίζουν το πεδίο εφαρμογής των μειωμένων συντελεστών ΦΠΑ, συμπεριλαμβανομένων, με την επιφύλαξη αντικειμενικής αιτιολόγησης, των περιπτώσεων όπου οι ψηφιακές δημοσιεύσεις προσφέρουν το ίδιο αναγνωστικό περιεχόμενο.
                  
               
                     (7)
                  
                  
                     Επειδή ο στόχος της παρούσας οδηγίας, που είναι να επιτρέψει στα κράτη μέλη να εφαρμόσουν σε ηλεκτρονικά παρεχόμενες δημοσιεύσεις τους ίδιους συντελεστές ΦΠΑ τους οποίους εφαρμόζουν επί του παρόντος σε δημοσιεύσεις επί οιουδήποτε υλικού υποθέματος, δεν μπορεί να επιτευχθεί επαρκώς από τα κράτη μέλη και μπορεί να επιτευχθεί καλύτερα στο επίπεδο της Ένωσης, η Ένωση μπορεί να θεσπίσει μέτρα σύμφωνα με την αρχή της επικουρικότητας όπως ορίζεται στο άρθρο 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο εν λόγω άρθρο, η παρούσα οδηγία δεν υπερβαίνει το μέτρο που είναι αναγκαίο για την επίτευξη του στόχου αυτού.
                  
               
                     (8)
                  
                  
                     Ως εκ τούτου, η οδηγία 2006/112/ΕΚ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Η οδηγία 2006/112/ΕΚ τροποποιείται ως εξής:
            
                        1)
                     
                     
                        στο άρθρο 98 παράγραφος 2, το δεύτερο εδάφιο αντικαθίσταται από το ακόλουθο κείμενο:
                        «Οι μειωμένοι συντελεστές δεν εφαρμόζονται στις ηλεκτρονικά παρεχόμενες υπηρεσίες, με την εξαίρεση εκείνων που εμπίπτουν στο σημείο 6 του παραρτήματος III.»,
                     
                  
                        2)
                     
                     
                        στο άρθρο 99, προστίθεται η ακόλουθη παράγραφος:
                        
                           «3.   Κατά παρέκκλιση από τις παραγράφους 1 και 2 του παρόντος άρθρου και πέραν των συντελεστών που αναφέρονται στο άρθρο 98 παράγραφος 1, τα κράτη μέλη τα οποία εφάρμοζαν, την 1η Ιανουαρίου 2017, σύμφωνα με το ενωσιακό δίκαιο, μειωμένους συντελεστές χαμηλότερους από το κατώτατο όριο που καθορίζεται στο παρόν άρθρο ή χορηγούσαν απαλλαγές με δικαίωμα έκπτωσης του ΦΠΑ που καταβάλλεται στο προηγούμενο στάδιο για ορισμένα αγαθά που αναφέρονται στο σημείο 6 του παραρτήματος III, δύνανται επίσης να εφαρμόζουν την ίδια φορολογική μεταχείριση όταν η παροχή γίνεται ηλεκτρονικά, όπως αναφέρεται στο παράρτημα III σημείο 6.»,
                        
                     
                  
                        3)
                     
                     
                        στο παράρτημα III, το σημείο 6 αντικαθίστανται από το ακόλουθο κείμενο:
                        
                                    «6)
                                 
                                 
                                    η παράδοση, συμπεριλαμβανομένου του χρησιδανεισμού από βιβλιοθήκες, βιβλίων, εφημερίδων και περιοδικών που παρέχονται είτε σε υλικό υπόθεμα είτε ηλεκτρονικά είτε και στις δύο μορφές (μεταξύ των οποίων φυλλάδια, προσπέκτους και παρόμοιο έντυπο υλικό, τα παιδικά εικονογραφημένα βιβλία και τετράδια ιχνογραφίας και χρωματισμού, οι έντυπες ή χειρόγραφες μουσικές παρτιτούρες, οι χάρτες και οι υδρογραφικοί ή άλλοι χάρτες), εκτός από τις δημοσιεύσεις που προορίζονται εξολοκλήρου ή κατά κύριο λόγο για διαφημιστικούς σκοπούς και τις δημοσιεύσεις που συνίστανται εξολοκλήρου ή κατά κύριο λόγο σε περιεχόμενο βίντεο ή ακουστικό μουσικό περιεχόμενο».
                                 
                              
                  
         
            Άρθρο 2
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 3
            Η παρούσα οδηγία απευθύνεται στα κράτη μέλη.
         
         
            Βρυξέλλες, 6 Νοεμβρίου 2018.
            
               
                  Για το Συμβούλιο
               
               
                  Ο Πρόεδρος
               
               H. LÖGER
            
         
         
            (1)  ΕΕ C 307 της 30.8.2018, σ. 205.
         
            (2)  ΕΕ C 345 της 13.10.2017, σ. 79.
         
            (3)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
         
            (4)  Απόφαση του Δικαστηρίου της 7ης Μαρτίου 2017, RPO, C-390/15, ECLI:EU:C:2017:174, παράγραφος 49.